Makaula onttrek hom ‘in belang van geregtigheid’ | Netwerk24
Die OBK het nie van die bestaan van Pretty Louw geweet toe hy besluit het om R21 miljoen aan Mobile Specialised Technology (MST) te leen nie..
Die teater is die plek waar alle stemme gehoor kan word, waar belangrike stories wat nie voldoende aandag kry nie, aandag kry.
Deur Lynn Williams 15 Maart 2019 15:48
Hoewel regter Mandela Makaula van mening is dat daar geen gronde bestaan vir hom om homself te onttrek as regter in die past. Timothy Omotoso-verhoor nie, het hy dit tog gedoen in die belang van geregtigheid.
Makaula het hom Vrydag in die hooggeregshof in Port Elizabeth amptelik aan die saak onttrek en het die redes vir sy besluit by die hofrekord laat inlees.
Sy besluit kom nadat dit aan die lig gekom het dat sekere staatsgetuies tydens die verhoor in ’n gastehuis gebly het waarin sy vrou ’n finansiële belang het.
Past. Timothy Omotoso sluit sy oë terwyl hy in die beskuldigdebank in die hooggeregshof in Port Elizabeth sit. Langs hom is Lusanda Sulani en Zukiswa Sitho, sy medebeskuldigdes. Foto’s: Lulama Zenzile
Past. Timothy Omotoso in die hof.
Regter Mandela Makaula het homself aan die verhoor onttrek.
Cheryl Zondi, ’n staatsgetuie, sal weer moet getuig.
Makaula het daarop gewys dat daar in die lig van die debakel oor die gastehuis nie ’n aansoek voor die hof gebring is vir hom om homself aan die saak te onttrek nie.
Hy doen dit in elk geval, want sy vrou se finansiële belange in die gastehuis kan dalk in die toekoms gebruik word om hom bevooroordeeld te laat lyk, en kan dan gebruik word as gronde vir ’n aansoek om ontslag.
“Ek het geen insae in waar die staatsgetuies gehuisves word nie. Ek glo die regte ding om te doen is om my aan die saak te onttrek.”
Selby Mbenenge, hoofregter van die Oos-Kaap, het die hofverrigtinge tydelik by Makaula oorgeneem en het bevestig dat die verhoor weer van voor af sal begin.
Dit beteken dat die staatsgetuie Cheryl Zondi ook weer van voor af sal moet getuig.
Mbenenge wou by die staat en die verdediging weet hoe hulle oor die media-instellings voel wat die hofverrigtinge regstreeks uitsaai.
Die beskuldigdes se prokureur, adv. Peter Daubermann, het gesê hy gaan daaroor kapsie aanteken wanneer die verhoor hervat.
“Getuies wat in ’n strafregtelike verhoor moet getuig mag nie in die hof sit om te hoor wat ander getuig nie, maar in dié geval is dit op die televisie.
“Ek probeer nie die media muilband nie. Hulle het die reg om te berig oor die saak, maar nie om dit regstreeks uit te saai nie.”
Daubermann, wat vroeër gekritiseer is oor sy trant van kruisondervraging van Zondi, het die oë laat rek toe hy noem dat 21 vroue namens die staat gaan getuig.
Hy het gesê indien die staat ’n sielkundige gaan inroep om die vroue tydens hul getuienis by te staan, hy nie daarteen gekant sal wees nie.
Mbenenge het die saak tot 30 Julie uitgestel. Sulani en Sitho se borgtog is verleng. Omotoso bly in aanhouding.
Meer oor: Timothy Omotoso | Mandela Makaula